Document ID: 31997R1632

Title and Content:
ΚΑΝΟΝΙΣΜΟΣ (ΕΚ) αριθ. 1632/97 ΤΗΣ ΕΠΙΤΡΟΠΗΣ της 14ης Αυγούστου 1997 για τροποποίηση του κανονισμού (ΕΚ) αριθ. 1023/97 για την επιβολή προσωρινού δασμού αντιντάμπινγκ σε ορισμένες εισαγωγές απλών παλετών από ξύλο καταγωγής Πολωνίας και την αποδοχή αναλήψεων υποχρεώσεων από μέρους ορισμένων εξαγωγέων σχετικά με τις εν λόγω εισαγωγές Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε από τον κανονισμό (ΕΚ) αριθ. 2331/96 (2), Μετά από διαβουλεύσεις με τη συμβουλευτική επιτροπή, Εκτιμώντας τα ακόλουθα: Α. ΠΡΟΗΓΟΥΜΕΝΗ ΔΙΑΔΙΚΑΣΙΑ (1) Με τον κανονισμό (ΕΚ) αριθ. 1023/97 (3), η Επιτροπή επέβαλε προσωρινό δασμό αντιντάμπινγκ σε ορισμένες εισαγωγές απλών παλετών από ξύλο, καταγωγής Πολωνίας, που υπάγονται στο κωδικό ΣΟ ex 4415 20 20 και αποδέχθηκε τις αναλήψεις υποχρεώσεων που πρότειναν ορισμένοι παραγωγοί όσον αφορά τις εν λόγω εισαγωγές. Διενεργήθηκε δειγματοληψία των πολωνών παραγωγών/εξαγωγέων και επιβλήθηκαν ατομικοί δασμοί που κυμαίνονταν από 4 % έως 10,6 % για τις εταιρείες που επελέγησαν δειγματοληπτικώς, ενώ για τις άλλες μη συνεργασθείσες εταιρείες που δεν συμπεριλήφθησαν στη δειγματοληψία, επιβλήθηκε μέσος σταθμισμένος δασμός ύψους 6,3 %. Επιπλέον, επιβλήθηκε δασμός 10,6 % στις εταιρείες που είτε δεν αναγγέλθηκαν είτε δεν συνεργάστηκαν κατά την έρευνα. Οι παραγωγοί, των οποίων έγιναν δεκτές οι αναλήψεις υποχρεώσεων, απηλλάγησαν από τον προσωρινό δασμό που εφαρμόστηκε στις εισαγωγές ενός ειδικού τύπου παλέτας, της παλέτας EUR, που, εξάλλου, είναι ο μοναδικός τύπος που καλύπτεται από τις αναλήψεις υποχρεώσεων. Β. ΤΡΟΠΟΠΟΙΗΣΗ (2) Δεδομένου ότι διενεργήθηκε δειγματοληψία για τους σκοπούς της έρευνας, δεν είναι δυνατή στο πλαίσιο της παρούσας διαδικασίας η έναρξη επανεξέτασης ως προς νέους εξαγωγείς, σύμφωνα με το άρθρο 11 παράγραφος 4 του κανονισμού (ΕΚ) αριθ. 384/96, προκειμένου να καθοριστούν τα ατομικά περιθώρια ντάμπινγκ. Ωστόσο, για να διασφαλιστεί ίση μεταχείριση μεταξύ των ενδεχόμενων νέων παραγωγών/εξαγωγέων και των συνεργασθεισών εταιρειών που δεν επελέγησαν δειγματοληπτικώς, θεωρείται σκόπιμο να προβλεφθεί η εφαρμογή του μέσου σταθμισμένου δασμού που επιβλήθηκε στις εν λόγω συνεργασθείσες εταιρείες σε κάθε νέο παραγωγό/εξαγωγέα που θα μπορούσε να είχε υποβληθεί σε επανεξέταση σύμφωνα με το προαναφερόμενο άρθρο 11 παράγραφος 4, καθώς και η αποδοχή από την Επιτροπή των αναλήψεων υποχρεώσεων που ενδέχεται να προτείνουν οι νέοι αυτοί παραγωγοί/εξαγωγείς σχετικά με την παλέτα EUR, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 1 του κανονισμού (ΕΚ) αριθ. 1023/97 προστίθεται η ακόλουθη παράγραφος 7: «7. Όταν κάποιο μέλος προσκομίζει επαρκή αποδεικτικά στοιχεία στην Επιτροπή, σύμφωνα με τα οποία: - δεν εξήγαγε στην Κοινότητα ούτε παρήγαγε τα εμπορεύματα που περιγράφονται στο άρθρο 1 παράγραφος 1 του παρόντος κανονισμού κατά την περίοδο της έρευνας, - δεν συνδέεται με κανέναν από τους εξαγωγείς ή παραγωγούς της χώρας εξαγωγής οι οποίοι υπόκεινται σε μέτρα αντιντάμπινγκ τα οποία επιβλήθηκαν από τον παρόντα κανονισμό, - πραγματοποίησε, πράγματι, εξαγωγές στην Κοινότητα των εν λόγω εμπορευμάτων μετά την περίοδο της έρευνας που ελήφθη ως βάση για την επιβολή των εν λόγω μέτρων, ή έχει αναλάβει αμετάκλητη συμβατική υποχρέωση για την εξαγωγή σημαντικής ποσότητας στην Κοινότητα, η Επιτροπή μπορεί να τροποποιήσει το άρθρο 1 παράγραφος 3 στοιχείο β) του παρόντος κανονισμού προσθέτοντας το μέρος αυτό στον κατάλογο των εταιρειών του παραρτήματος Ι που αναφέρεται στο εν λόγω άρθρο.» Άρθρο 2 Στο άρθρο 2 του κανονισμού (ΕΚ) αριθ. 1023/97 προστίθεται η ακόλουθη παράγραφος: «Όταν κάποιο μέρος που αναφέρεται στο άρθρο 1 παράγραφος 7 του παρόντος κανονισμού προτείνει ανάληψη υποχρέωσης όσον αφορά την παλέτα EUR, η Επιτροπή μπορεί να αποδεχθεί την υποχρέωση αυτή και να τροποποιήσει το άρθρο 2 του παρόντος κανονισμού, προσθέτοντας το μέρος αυτό στον κατάλογο των εταιρειών του παραρτήματος ΙΙ που αναφέρεται στο εν λόγω άρθρο.» Άρθρο 3 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Αυγούστου 1997.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 5655
1386
5781
5087
5283
122
539
2106
614
914
2200
4380

EuroVoc IDs (Expanded): 5655
1386
5781
5087
5283
122
539
2106
614
914
2200
4380

Dataset Source: meu

Split: train